Grens.Pos - Nr 27 - 19 Augustus 2021
Jaargang 19 - Nommer 27 - 19 Augustus 2021 - Koninkrykstyd
Watter vaardighede gaan ons in die toekoms, diep beïnvloed deur die ontwrigtende Covid-tyd, nodig hê? Prof Nelus Niemandt werp lig op die onderwerp
'n VBO oor die Verwelkomingsgebed - dit leer ons diep, genesende gebedsvaardighede vir 'n tyd waarin ons deur soveel onwelkome ervarings geteister word
Die vergete faktor wanneer ons die Bybel vir etiese waardevorming lees - prof Francois Tolmie aan die woord
Hoe en wat bid ons vir medegelowiges in Afghanistan?
Met die val van Afghanistan in die hande van die Taliban is dit feitlik seker dat die toekoms van Christene duister is. As Christene het ons die verantwoordelikheid om vir ons broers en susters in die Here in Afghanistan te bid. Hierdie artikel vertel hoe om te bid.Lees verder
Prof Nelus Niemandt oor die toekoms
Missionale leierskap in 'n tyd soos hierdie
In hierdie video-aanbieding gesels prof Nelus Niemandt met leiers uit die Oostelike Sinode. Die aanbieding is gereël deur die Missionale Kerk-wees span van dié sinode. Prof Niemandt se Powerpoint is by hierdie skakel beskikbaar. Klik op die grafika hierbo om na die video te kyk.
In die aanbieding verwys Niemandt na vaardighede wat vir die toekoms belangrik is. Covid lui 'n dekade van diep ontwrigting in. Daar is 'n verlies van kennis aangesien baie kundige persone met diep institusionele kennis gesterf of ophou werk het. Brutale ekonomiese verliese het plaasgevind en lande gaan nog lank aan skuld wat nou gemaak word afbetaal. Daar is werkverliese en uiteindelik dalk 'n verlies aan gemeentes? Die verlies aan mobiliteit in die samelewing het enorme ekonomiese implikasies. Daar is individuele en kollektiewe emosionele skade en maatskaplike onrus (dink KwaZulu-Natal en Gauteng) lê voor. Leierskap het nou meer as taktiese skemas nodig, eerder verbeelding en innovasie.
Kyk gerus na die video-opname van die interessante aanbieding.
Hoe "sosiale leesplek" deur die eeue gelowige lees van die Bybel beïnvloed
In 'n leersame populêr-wetenskaplike praatjie met Vrystaatse predikante fokus prof Francois Tolmie, gerekende Nuwe Testamentiese kenner, die aandag op die komplekse aard van die Bybel as eerste faktor wanneer etiese beoordeling aan die orde kom. Ons kyk die Bybel egter nooit mis nie - dit staan sentraal in ons aandagspan.
Tolmie vervolg: "Dit is egter nie op hierdie eerste faktor waarop ek in hierdie gesprek wil konsentreer nie. Ek wil die aandag vra vir die faktor wat meestal nooit eksplisiet op die tafel kom in ons kerklike debatte nie, naamlik die rol van die interpreterende "ek": die "ek" wat lees, keuses tussen al die verskillende peilers maak, prioritiseer, ignoreer en uiteindelik (dikwels triomfantelik) verklaar: Dit is wat die Bybel sê. Een van die faktore wat 'n deurslaggewende rol speel in die manier waarop die interpreterende "ek" die Bybel vir eietydse situasies toe-eien, is sosiale leesplek."
Hy illustreer sy argument met verwysing na groot skuiwe wat gekom het in gelowige denke oor die vraag of die son om die aarde draai, en ook oor slawerny. In beide hierdie gevalle oor hoe ons die Bybel lees, het gelowiges deur 'n voorspelbare proses gegaan, wat lank geneem het, om 'n oordeel te vel.
Lees gerus sy praatjie.
Kairos Netwerk mobiliseer skeurmakery
Pastorale brief aan leraars oor "mobilisering" in Oos-Kaapland
In hierdie skrywe aan leraars in Sinode Oos-Kaapland vertel die voorsitter van die Sinodale Kommissie, ds Jasper Louw, hoe hy deur die Kairos Netwerk geskakel is om hom en ander teen die sinodale leierskap te "mobiliseer". Hy vra dat leraars hulle nie aan skeurmakery skuldig maak nie.
Hier is 'n handige skakel na daaglikse statistiek vir Covid-infektering in die verskillende distrikte van die Oos-Kaap.
Webinare met prof Andrew Root
Sprekers by Lentekonferensie 2021
Besoek gerus Excelsus se webblad www.excelsus.org.za vir die volledige brosjure en die skakel om aanlyn in te skryf.
Ouerskap kursus - leer emosies hanteer
Odette Wessels bied hierdie kursus aan, waarvan die eerste sessie gratis is. Klik hier vir meer inligting.
Bybelgenootskap 'n volle 201 jaar oud
Bybeltrap en Bybelsondag
Ds Hein Barnard van die Bybelgenootskap laat weet:
Die Bybelgenootskap van Suid-Afrika vier op Maandag 23 Augustus die 201ste verjaarsdag. Die grendelreëlings noop ons om dit as volg te vier:
Draf, stap of trap fiets vir Bybels – virtueel.
Daar is reeds hierna verwys in Grenspos 24 gedateer 29 Julie 2021.
Enige iemand kan steeds inskryf of selfs iemand anders borg om deel te neem. Die inskrywings is beskikbaar by
Bybelsondag 29 Augustus 2021
Die tema vir 2021 is "Genees, vernuwe, lewe". Hierdie tema geld vir Gemeente, Ring, Sinode en Algemene Sinode omdat ons dit tans broodnodig het – soos ook reën!
Daar is heelwat materiaal en hulpmiddels (Powerpointskyfie, videogreep, preeksketse, ens) beskikbaar op die Webwerf by https://www.biblesociety.co.za/index.php/af/hulpmiddels/bible-sunday-2021
Sal u asseblief veral tydens die erediens veral die "Dankgebed" bid en daarby ook aan God die eer gee vir 'n Bybel in ons moedertaal?
Kabinet keur inentings vir 18-34 jariges goed
In 'n poging om die groter momentum aan die inentingsprogram te verleen, het die kabinet goedgekeur dat persone bo 18 vanaf 20 Augustus ingeënt kan word. Dit is uitstekende nuus.